32011R0813
L 208/23
SLUŽBENI LIST EUROPSKE UNIJE
UREDBA KOMISIJE (EU) br. 813/2011
od 11. kolovoza 2011.
o izmjeni priloga II. i III. Uredbi (EZ) br. 396/2005 Europskog parlamenta i Vijeća s obzirom na maksimalne razine ostataka za acekvinocil, emamektin benzoat, etametsulfuron-metil, flubendiamid, fludioksonil, krezoksim-metil, metoksifenozid, novaluron, tiakloprid i trifloksistrobin u ili na nekim proizvodima
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točka (a),
budući da:
(1)
Maksimalne razine ostataka (MRO) za krezoksim-metil, metoksifenozid, tiakloprid i trifloksistrobin bile su utvrđene u Prilogu II. i dijelu B Priloga III. Uredbi (EZ) br. 396/2005. MRO-i za acekvinocil, emamektin benzoat, flubendiamid, fludioksonil i novaluron bili su utvrđeni u dijelu A Priloga III. Uredbi (EZ) br. 396/2005. MRO-i za etametsulfuron-metil nisu prije bili utvrđeni ni u jednom Prilogu Uredbi (EZ) br. 396/2005 pa se primijenila zadana vrijednost od 0,01 mg/kg.
(2)
U okviru postupka te u skladu s Direktivom Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (2), na temelju članka 6. stavka 1. Uredbe (EZ) br. 396/2005 bio je podnesen zahtjev za izmjenu postojećeg MRO-a radi odobrenja korištenja sredstva za zaštitu bilja koje sadrži aktivnu tvar tiakloprid na grašku (s mahunama).
(3)
Za acekvinocil je takav zahtjev bio podnesen za primjenu na hmelju. Za emamektin benzoat je takav zahtjev bio podnesen za primjenu na citrusima, šljivama i marelicama. Za fludioksonil je takav zahtjev bio podnesen za primjenu na stolnom i vinskom grožđu. Za krezoksim-metil je takav zahtjev bio podnesen za primjenu na borovnicama i brusnicama. Za metoksifenozid je takav zahtjev bio podnesen za primjenu na šljivama. Za trifloksistrobin je takav zahtjev bio podnesen za primjenu na patliđanima i brusnicama.
(4)
Zahtjev za primjenu etametsulfuron-metila na sjemenu repice bio je podnesen u skladu s člankom 6. stavcima 2. i 4. Uredbe (EZ) br. 396/2005. Odobreno korištenje etametsulfuron-metila na sjemenu repice u Kanadi dovodi do vrijednosti ostataka koje premašuju MRO od onog određenog kao zadana vrijednost u Uredbi (EZ) br. 396/2005. Da bi se izbjegle trgovinske zapreke pri uvozu sjemena repice, potreban je viši MRO.
(5)
Za flubendiamid je takav zahtjev bio podnesen kako bi se podigli sadašnji MRO-i za orašaste plodove, jabuke, kruške, trešnje, breskve, stolno i vinsko grožđe, salatu, špinat, celer, soju, sjeme pamuka, kukuruz i šljive da bi se izbjegle trgovinske zapreke za uvoz tih proizvoda iz Sjedinjenih Država. Vezano za istu aktivnu tvar, takav je zahtjev bio podnesen kako bi se podigla vrijednost sadašnjeg MRO-a za rižu, da bi se izbjegle trgovinske zapreke za uvoz riže iz Indije. Za fludioksonil je takav zahtjev bio podnesen kako bi se podigli sadašnji MRO-i za batatu i jam, da bi se izbjegle trgovinske zapreke za uvoz tih proizvoda iz Sjedinjenih Država. Za novaluron je takav zahtjev bio podnesen kako bi se podigao sadašnji MRO za brusnice, da bi se izbjegle trgovinske zapreke za uvoz brusnica iz Sjedinjenih Država. Za metoksifenozid je takav zahtjev bio podnesen kako bi se podigli sadašnji MRO-i za avokado i nar, da bi se izbjegle trgovinske zapreke za uvoz tih proizvoda iz Sjedinjenih Država.
(6)
U skladu s člankom 8. Uredbe (EZ) br. 396/2005, dotične su države članice ocijenile te zahtjeve i Komisiji proslijedile izvješća o ocjenama.
(7)
Europska agencija za sigurnost hrane, dalje u tekstu „Agencija”, ocijenila je zahtjeve i izvješća o ocjenama, posebno ispitujući opasnosti za potrošača i, prema potrebi, za životinje, te je iznijela obrazložena mišljenja o predloženim MRO-ima (3). Ta je mišljenja proslijedila Komisiji i državama članicama te ih stavila na raspolaganje javnosti.
(8)
Za primjenu trifloksistrobina na brusnicama i flubendiamida na soji, sjemenu pamuka, kukuruzu i šljivama, Agencija je u svojim obrazloženim mišljenjima zaključila da podaci o ostacima nisu bili dostatni za podržavanje zatraženih MRO-a. Za rajčice, paprike i slatki kukuruz je Agencija zaključila da su MRO-i već bili određeni na razinama koje odgovaraju sadašnjem odobrenom korištenju. Za primjenu emamektin benzoata na citrusima, Agencija je zaključila da su MRO-i već bili određeni na razinama koje odgovaraju sadašnjem odobrenom korištenju. Što se tiče svih ostalih zahtjeva, Agencija je zaključila da su svi zahtjevi s obzirom na podatke ispunjeni i da su izmjene MRO-a koje su zatražili podnositelji prihvatljive u odnosu na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima tvari. Opasnost od premašivanja prihvatljivog dnevnog unosa (PDU) ili akutne referentne doze (ARD) nije bila utvrđena ni pri izlaganju ovim tvarima tijekom čitavog životnog vijeka konzumiranjem svih prehrambenih proizvoda koji mogu sadržavati ove tvari niti kod kratkoročnog izlaganja zbog prekomjernog konzumiranja relevantnih kultura.
(9)
Na temelju obrazloženih mišljenja Agencije i uzimajući u obzir faktore relevantne za pitanje koje se razmatra, primjerene izmjene MRO-a ispunjavaju zahtjeve članka 14. stavka 2. Uredbe (EZ) br. 396/2005.
(10)
U skladu s tim, Uredbu (EZ) br. 396/2005 bi trebalo izmijeniti.
(11)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja te im se nisu usprotivili ni Europski parlament ni Vijeće,
DONIJELA JE OVU UREDBU:
Članak 1.
Prilozi II. i III. Uredbi (EZ) br. 396/2005 mijenjaju se u skladu s Prilogom ovoj Uredbi.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu godine.